
Text rozhodnutia
Súd: Krajský súd Bratislava Spisová značka: 1S/168/2018 Identifikačné číslo súdneho spisu: 1018201637 Dátum vydania rozhodnutia: 11. 01. 2019 Meno a priezvisko sudcu, VSÚ: JUDr. Zuzana Mališová ECLI: ECLI:SK:KSBA:2019:1018201637.1 Uznesenie Krajský súd v Bratislave, v právnej veci žalobcu: SHJM Solutions, s.r.o., so sídlom Dvořákovo nábrežie 8A, 811 02 Bratislava IČO: 47 578 467, zastúpený advokátskou kanceláriou Lansky, Ganzger & Partner Rechtsanwälte, spol. s r.o., so sídlom Dvořákovo nábrežie 8A, 811 02 Bratislava, IČO: 36 851 710 proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica, IČO: 42 499 500, o preskúmanie zákonnosti rozhodnutia žalovaného č. 101757641/2018 zo dňa 07.09.2018 a o návrhu na priznanie odkladného účinku správnej žalobe, takto r o z h o d o l : Krajský súd v Bratislave návrh žalobcu na priznanie odkladného účinku správnej žalobe z a m i e t a . o d ô v o d n e n i e : 1. Správnou žalobou doručenou Krajskému súdu v Bratislave ako správnemu súdu, dňa 19.11.2018, sa žalobca domáha preskúmania zákonnosti a následne zrušenia rozhodnutia žalovaného č. 101757641/2018 zo dňa 07.09.2018 (ďalej len „napadnuté rozhodnutie“), ktorým žalovaný ako odvolací orgán potvrdil odvolaním napadnuté prvostupňové rozhodnutie Daňového úradu Bratislava č. 101184195/2018 zo dňa 18.06.2018 (ďalej len „prvostupňové rozhodnutie“), ktorým správca dane určil žalobcovi na obdobie 12 mesiacov zábezpeku na daň z pridanej hodnoty v sume XX XXX,- eur. 2. Žalobca zároveň žiadal priznať tejto správnej žalobe odkladný účinok v zmysle ustanovenia § 185 písm. a) zákona č. 162/2015 Z.z. Správny súdny poriadok v znení zákona č. 88/2017 Z.z. (ďalej len „SSP“), nakoľko okamžitým výkonom napadnutého rozhodnutia mu hrozí závažná ujma, keďže stanovená výška zábezpeky je pre neho likvidačná, nakoľko nemá k dispozícii finančné prostriedky na jej zaplatenie. Okamžitý výkon napadnutého rozhodnutia by malo pre žalobcu nenapraviteľné škodlivé následky a došlo by tým k výraznému zásahu do práv a oprávnených záujmov žalobcu a zároveň by to tiež viedlo k vážnemu ohrozeniu jeho podnikateľskej činnosti. Priznanie odkladného účinku správnej žaloby nie je v rozpore s verejným záujmom, nakoľko sa pripravuje novela zákona č. 222/2004 Z.z. o dani z pridanej hodnoty v znení neskorších predpisov, ktorá by mala nadobudnúť účinnosť 01.01.2019. Podľa prechodných ustanovení návrhu novely citovaného zákona, bude povinnosť zložiť zábezpeku na daň zrušená, ako aj rozhodnutia o zložení zábezpeky na daň vydané do 31.12.2018, tzn. daňový úrad ich už nebude vymáhať (platiteľom, ktorí zaplatili zábezpeku na daň, sa vráti do 28.02.2019, v prípade, ak nebola použitá na úhradu nedoplatku na dani). Neuhradená zábezpeka na daň, nie je daňovým nedoplatkom, t.j. správca dane z nej nevyrubí úrok z omeškania. 3. Žalovaný vo vyjadrení k žalobe doručenom súdu dňa 20.12.2018, sa nevyjadril konkrétne k návrhu na priznanie odkladného účinku správnej žalobe, ale vyjadril sa k správnej žalobe, ktorú žiadal zamietnuť ako nedôvodnú, nakoľko v danom prípade postupoval správne a v súlade so zákonom a to s ustanovením § 4c ods. 1 písm. b) zákona č. 222/2004 Z.z. o dani z pridanej hodnoty v znení neskorších predpisov, ako aj s ustanovením § 3 ods. Daňového poriadku a navrhuje, aby súd žalobu zamietol ako nedôvodnú. 4. Podľa § 184 SSP, podanie správnej žaloby nemá odkladný účinok, ak tento zákon alebo osobitný predpis neustanovuje inak. 5. Podľa § 185 písm. a) SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s vereným záujmom. 6. Podľa § 188 SSP, ak správny súd návrhu žalobcu nevyhovie, uznesením ho zamietne. 7. Po preskúmaní veci, dospel správny súd k záveru, že žalobca v konaní žiadnym dôkazom nepreukázal svoje tvrdenie ohľadne skutočnosti, že okamžitým výkonom napadnutého rozhodnutia mu hrozí závažná ujma, ktorá by mala za následok pre neho nenapraviteľné škodlivé následky, a že by tým došlo k výraznému zásahu do práv a oprávnených záujmov a k vážnemu ohrozeniu jeho podnikateľskej činnosti. 8. Správny súd považuje dôvody žalobcu na priznanie odkladného účinku žaloby, a to, že od 01.01.2019 by mala nadobudnúť účinnosť novela zákona č. 222/2004 Z.z. o dani z pridanej hodnoty v znení neskorších predpisov, v zmysle ktorej rozhodnutia o zložení zábezpeky na daň vydané do 31.12.2018 sa zrušujú a už nebudú vymáhané, prípadne budú vrátené platiteľom do 28.02.2019, ak neboli použité na úhradu nedoplatku na dani, za právne irelevantné, nakoľko žalovaný postupoval podľa platných a účinných predpisov ku dňu podania jeho žiadosti o registráciu, t.j. ku dňu 09.04.2018. 9. Na základe uvedených skutočností postupoval správny súd v súlade s ustanovením § 188 SSP a rozhodol o návrhu žalobcu tak, ako je uvedené vo výroku uznesenia. 10. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto uzneseniu kasačná sťažnosť nie je prípustná (§ 439 ods. 2 písm. e/ SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2019:1018201637.1 (dáta aktuálne k 4. 11. 2026). Záväzné je znenie zverejnené súdom.




